SET ปิดรูด 33 จุด กังวล “เฟด” ขึ้นดบ.แรง จับตาแนวรับ 1,600 จุด
SET ปิดรูด 33 จุด กังวล “เฟด” ขึ้นดบ.แรง และเซี่ยงไฮ้กลับมาใช้มาตรการล็อกดาวน์พื้นที่บางส่วน พรุ่งนี้จับตาแนวรับสำคัญที่ 1,600 จุด หากยืนไม่อยู่ให้มองแนวรับถัดไป 1,580 จุด
SET ปิดรูด 33 จุด กังวล “เฟด” ขึ้นดบ.แรง และเซี่ยงไฮ้กลับมาใช้มาตรการล็อกดาวน์พื้นที่บางส่วน พรุ่งนี้จับตาแนวรับสำคัญที่ 1,600 จุด หากยืนไม่อยู่ให้มองแนวรับถัดไป 1,580 จุด
13 มิ.ย. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า วันนี้ปรับตัวลดลงในทิศทางตลาดหุ้นอื่นๆทั่วโลก เนื่องจากนักลงทุนกลับมากังวลว่าธนาคารกลางสหรัฐ (เฟด) จะปรับขึ้นอัตราดอกเบี้ยเร็วกว่าที่คาด หลังดัชนีราคาผู้บริโภค (CPI) พุ่งขึ้น 8.60% ในเดือนพ.ค. สูงกว่าที่นักวิเคราะห์คาดไว้ 8.30% โดยต้องติดตามท่าทีของการประชุมเฟดที่จะมีขึ้นในวันที่ 14-15 มิ.ย. 2565
ขณะที่อัตราผลตอบแทนพันธบัตรรัฐบาลสหรัฐ (Bond Yield) อายุ 10 ปี ปรับตัวเพิ่มขึ้นแตะระดับ 3.22% ซึ่งเป็นระดับสูงสุดในรอบ 3 ปี 8 เดือน ด้านตลาดดาวโจนส์ฟิวเจอร์ร่วงลงกว่า 600 จุด และ ตลาดหุ้นยุโรปลดลงกว่า 2%
นอกจากนี้ยังได้รับแรงกดดันจากการกลับมาใช้มาตรการล็อกดาวน์พื้นที่บางส่วนในเมืองเซี่ยงไฮ้เพื่อสกัดการแพร่ระบาดของโรคโควิด-19 อีกครั้ง ส่งผลให้นักลงทุนกังวลว่าอาจจะเข้ามากระทบต่อเศรษฐกิจอีกครั้ง
สำหรับพรุ่งนี้คาดดัชนี SET จะอ่อนตัวลงต่อเนื่อง และคาดว่าจะสามารถฟื้นตัวได้หากผลการประชุมเฟดออกมาตามคาด โดยต้องติดตามแนวรับสำคัญที่ 1,600 จุด หากยืนไม่อยู่ ให้แนวรับถัดไปที่ 1,580 จุด ให้แนวต้านที่ 1,616-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TOP มูลค่าการซื้อขาย 3,132.22 ล้านบาท ปิดที่ 53.50 บาท ลดลง 3.25 บาท
PTT มูลค่าการซื้อขาย 2,573.07 ล้านบาท ปิดที่ 36.50 บาท ลดลง 1.00 บาท
SCB มูลค่าการซื้อขาย 2,422.23 ล้านบาท ปิดที่ 108.00 บาท ลดลง 3.50 บาท
KBANK มูลค่าการซื้อขาย 1,873.77 ล้านบาท ปิดที่ 147.00 บาท ลดลง 2.50 บาท
OR มูลค่าการซื้อขาย 1,753.58 ล้านบาท ปิดที่ 26.00 บาท ลดลง 1.00 บาท